O‘zbekistonda 2021-yil boshidan buyon 5 kishi sanoat korxonalaridagi baxtsiz hodisalar oqibatida vafot etgan

2021-yilning shu kuniga qadar O‘zbekistondagi sanoat korxona va tashkilotlarida jami 15 ta baxtsiz hodisa ro‘y bergan. Uning 5 tasida o‘lim holati qayd etilgan. Bu haqda AOKAda Ko‘mir, kon-ruda va noruda sohalarida sanoat xavfsizligi inspeksiyasi mutasaddilari ishtirokida o‘tkazilgan matbuot anjumanida ma’lum qilindi.

2021-yil boshidan Sanoat xavfsizligi davlat qo‘mitasi Ko‘mir, kon-ruda va noruda sohalarida sanoat xavfsizligi inspeksiyasi xodimlari tomonidan nazorat ostidagi korxona va tashkilotlarda jami 444 ta davlat nazorati va 1150 ta nazorat-profilaktika ishlari o‘tkazilib, 5931 ta sanoat xavfsizligi hamda konchilik ishlarini va yerosti boyliklaridan bexatar foydalanish talablari va qoida buzilishlari aniqlangan.
Xavfli ishlab chiqarish obyektlarida avariyalar va baxtsiz hodisalarning oldini olish maqsadida 12 holatda xavfli ishlab chiqarish obyektlarida ishlar vaqtincha to‘xtatib qo‘yilgan va ishchilar bexatar joyga olib chiqilgan.
Shunga qaramasdan, Ko‘mir, kon-ruda va noruda sohalarida sanoat xavfsizligi inspeksiyasi nazorat ostidagi korxona va tashkilotlarda jami 15 ta baxtsiz hodisa ro‘y bergan. Ulardan 1 tasi guruhiy, 2 tasi yengil, 7 tasi og‘ir va 5 tasi oqibati o‘lim bilan tugagan baxtsiz hodisalardir.
Sodir bo‘lgan baxtsiz hodisalar tekshirish yakunlari bo‘yicha 9 ta hujjat huquqni muhofaza qilish organlariga qonunchilikda belgilangan tartibda choralar ko‘rish uchun taqdim etilgan.
Eslatib o‘tamiz, 20-yanvar kuni “Yangi Angren” issiqlik elektr stansiyasining profilaktika choralarini ko‘rish uchun to‘xtatilgan 5-energiya blokida chang-ko‘mirli havo aralashmasining portlashi sodir bo‘lgan, portlash oqibatida uch kishi halok bo‘lgan va yana uch kishi jarohat olgandi. Keyinroq portlagan sexning rahbari o‘zini osib qo‘ygani ma’lum bo‘lgan.